NG Kerk gaan verder in hof baklei | Netwerk24
Deur Marelize Barnard 27 Junie 2017 14:36
Die NG Kerk gaan die hofaansoek teenstaan wat deur 11 lidmate by die hooggeregshof in Pretoria ingedien is om die kerk se besluite oor gay-verbintenisse onwettig te verklaar en tersyde te stel.
Ds. Nelis Janse van Rensburg, moderator, het by navraag bevestig die kerk het besluit om die aansoek teen te staan.
“Ons is besig om verder met ons prokureur oor die aangeleentheid te praat. Wat ons betref, is die saak nou sub judice en sal ons dus nie verder oor die inhoud daarvan kommentaar lewer nie,” het Janse van Rensburg Maandag gesê.
Die 11 lidmate, wat bekende teoloë en gay lidmate insluit en deur Laurie Gaum, Judith Kotzé, Michelle Boonzaaier en dr. Frits Gaum verteenwoordig word, voer aan die besluit oor selfdegeslag-verhoudings wat tussen 7 en 10 November 2016 op ’n buitengewone algemene sinode geneem is, moet as onwettig en ongeldig verklaar word. Hulle eis dat dié 2016-besluit hersien, reggestel en tersyde gestel moet word.
Die buitengewone algemene sinode het besluite van die 2015- algemene sinode, wat gayverhoudings aanvaar het, omgekeer.
Verder word aangevoer die besluit wat deur ’n appèlliggaam van die NG Kerk geneem is om appèlle te aanvaar teen die besluit wat op 30 Oktober 2015 deur die algemene sinode van die NG Kerk oor selfdegeslag-verhoudings geneem is, moet as onwettig en ongeldig verklaar word, en dié besluit deur die appèlliggaam hersien, reggestel en tersyde gestel moet word.
Meer oor: Laurie Gaum | Nelis Janse Van Rensburg | Baklei | Gays | Ng Kerk | Hof
Gays: Kerk ‘ignoreer’ raad
11 vat NG Kerk hof toe oor besluite oor gays
VS-sinode: Sit gesprek voort met gays
Gays en duiwel weer deurtrap op VS-sinode